Japan sleutelspelers kwyt voor stryd | Netwerk24
Japan sleutelspelers kwyt voor stryd
Amanaki Mafi (regs) word deur Handré Pollard en Siya Kolisi vasgevat in dié spanne se onlangse wedstryd. Foto: Getty Images
Die vleuel Kenki Fukuoka en die losvoorspeler Amanaki Mafi het vroeër vandeesmaand beserings teen Suid-Afrika opgedoen en het nie betyds herstel nie.
Japan speel Vrydag in Tokio teen Rusland.
Fukuoka, wat 21 drieë in 34 toetse gedruk het, het ’n kuitbesering opgedoen en Mafi ’n skouerbesering.
Lomano Lemeki (30) is as Fukuoka se plaasvervanger aangewys.
Jamie Joseph, Japan se afrigter, sê hy hoop Lemeki sou geleer het uit sy vertoning in die onlangse oorwinning oor Tonga.
Kenki Fukuoka sal weens ’n kuitbesering nie teen Rusland in die openingswedstryd van die Wêreldbeker-toernooi speel nie. Foto: Getty Images
“Hy het redelik goed gespeel, maar daar was kanse wat hy vir ander kon skep. Sy besluitneming was ook nie heeltemal in die kol nie,” sê Joseph.
“Hy wou self die verdedigingslinie oorsteek en aanval. Ons het sulke spelers nodig, maar hy moet ook weet wanneer om vir ander kanse te skep.”
Twee veterane van die 2015 Wêreldbeker-toernooi, Luke Thompson (38) en Fumiaki Tanaka (34), is op die plaasvervangersbank gekies.
* Drie Suid-Afrikaners van geboorte, Wimpie van der Walt (slot), Lappies Labuschagne (flank) en Kotaro Matsushima (vleuel), is ook in Japan se opdrafspan ingesluit.
* Japan: Will Tupou, Kotaro Matsushima, Timothy Lafaele, Ryoto Nakamura, Lomano Lemeki, Yu Tamura, Yutaka Nagare, Kazuki Himeno, Lappies Labuschagne, Michael Leitch (k), James Moore, Wimpie van der Walt, Asaeli Ai Valu, Atsushi Sakate, Keita Inagaki. PLAASVERVANGERS: Atsushi Sakate, Isileli Nakajima, Jiwon Koo, Luke Thompson, Henrik Tui, Fumiaki Tanaka, Rikiya Matsuda, Ryohei Yamanaka. – Reuters en Sportredaksie
Meer oor: Jamie Joseph | Toetsrugby | Wêreldbekerrugby